text: Så er storken Annika landet
  30 april 2016 kl. 10.55
  Så er der godt nyt fra Smedager. Annika er netop landet og det betyder at der udsigt til livlig aktivitet i storkereden.
  En TVSYD-seer har holdt skarpt øje med reden og kan nu oplyse, at Annika igen har fundet vej til Smedager.
  Dermed er storkeparret Tommy og Annika igen genforenet.
  Det er Birgitte Worm fra Alslev der fik øje på de to storke inde på TV SYDs hjemmeside.
  - De er allerede blevet rigtig gode venner, jeg tror faktisk, at de har parret sig, siger Birgitte Worm til TV SYD.
  Ifølge Storkene.dk så landede Annika præcis klokken 11.56.
  Tommy ankom allerede for over en uge siden, og har siden ventet på Annika, der nu har afsluttet den lange rejse fra Afrika.
  